**ΔΙΑΛΕΞΗ ΕΒΔΟΜΗ**

**ΕΠΑΝΑΣΥΝΘΕΣΗ ΙΙ:**

**ΑΝΑΖΗΤΩΝΤΑΣ / ΔΗΜΙΟΥΡΓΩΝΤΑΣ ΣΥΣΤΗΜΑΤΙΚΟΤΗΤΑ**

1. **Εξωτερική επανασύνθεση: τελικές παρατηρήσεις**

* Γενικά, μπορούμε να θεωρήσουμε ότι η επανασύνθεση στοχεύει να περάσει από την συγχρονική (ή διαγλωσσική) ποικιλία σε προγενέστερα (προϊστορικά) στάδια έλλειψης ποικιλίας.
* Η διαγλωσσική ποικιλία λύνεται με την εξωτερική επανασύνθεση που ανάγει όλους τους τύπους των διαφόρων γλωσσών σε έναν αρχικό τύπο της πρωτογλώσσας. Αντίθετα, η συγχρονική ενδογλωσσική ποικιλία λύνεται με την εσωτερική επανασύνθεση, η οποία ανάγει την ποικιλία στον σχηματισμό μιας γραμματικής κατηγορίας, ενός κλιτικού παραδείγματος κλπ. σε ένα προγενέστερο στάδιο της ίδιας γλώσσας κατά το οποίο υπήρχε ομοιομορφία στον συγκεκριμένο σχηματισμό.
* Τελευταίο παράδειγμα εξωτερικής επανασύνθεσης: τα φωνήεντα της ΙΕ (βλ. διαφάνεια)
* Σειρές 1, 2-3 και 6: ίδιο φωνήεν στη ρίζα των λέξεων όλων των γλωσσών, οπότε επανασυνθέτουμε \*u (1), \*i (2-3), \*a (6) αντίστοιχα
* Σειρά 4: εδώ έχουμε διαφορετική κατανομή: σε τρεις γλώσσες έχουμε ένα φωνήεν (e), ενώ στις άλλες δύο το /a/. Σε αυτές τις περιπτώσεις, αν δεν έχουμε κάποια άλλη ένδειξη, εφαρμόζουμε τον νόμο της πλειοψηφίας, δηλαδή επανασυνθέτουμε ως αρχικό το φωνήεν που απαντά στις περισσότερες γλώσσες, οπότε εδώ επανασυνθέτουμε \*e
* Σειρά 5: Εδώ θα έπρεπε σύμφωνα με την πλειοψηφία να αποκαταστήσουμε το \*a, αλλά αυτό το έχουμε ήδη κάνει με διαφορετική αντιστοιχία. Με άλλα λόγια, αν αυτοί οι τύποι είχαν προκύψει από αρχικό \*a, τότε θα έπρεπε σε όλες τις γλώσσες να είχαμε αυτό το φωνήεν, σύμφωνα με την αντιστοιχία στη σειρά 6. Επομένως, απουσία άλλων ενδείξεων, επανασυνθέτουμε το μειοψηφικό \*o.
* Γίνεται αντιληπτό από την μεθοδολογική εξέταση των δεδομένων ότι κάθε συστηματική αντιστοιχία ισοδυναμεί με μόνο μία διαδικασία επανασύνθεσης. Δεν μπορούμε δηλαδή να χρησιμοποιήσουμε τον ίδιο φθόγγο από μία γλώσσα για να σχηματίσουμε δύο επανασυνθέσεις.
* Σειρά 7: Εδώ έχουμε αντικρουόμενα δεδομένα, δύο διαφορετικά φωνήεντα που όμως έχουμε ήδη διαπιστώσει ότι αν ήταν είτε το ένα είτε το άλλο αρχικό, τότε όλες οι λέξεις θα είχαν το ίδιο φωνήεν. Επομένως θα πρέπει να επανασυνθέσουμε ένα διαφορετικό αρχικό φωνήεν που να μπορεί να τραπεί και στα δύο προηγούμενα: αυτό είναι το \*ǝ.
* Η εξωτερική επανασύνθεση που βασίζεται στα δεδομένα δύο τουλάχιστον γλωσσών θεωρείται αρκετά αξιόπιστη διαδικασία, που μπορεί να μας φανερώσει το παρελθόν των γλωσσών αυτών, την αρχική τους αφετηρία από έναν κοινό πρόγονο.
* Όταν δεν υπάρχουν διαφωτιστικά δεδομένα από άλλες συγγενικές γλώσσες, ή και για οποιοδήποτε άλλο λόγο θεωρήσουμε σκόπιμο να αναχθούμε σε προγενέστερο στάδιο μίας συγκεκριμένης γλώσσας από ενδογλωσσικά δεδομένα, τότε χρησιμοποιούμε την λεγόμενη εσωτερική επανασύνθεση.

1. **Εσωτερική Επανασύνθεση**

* Η εσωτερική επανασύνθεση είναι ουσιαστικά μια προσπάθεια, μία μέθοδος να εξηγήσουμε την ποικιλία σε μια γλώσσα υποθέτοντας ένα προγενέστερο στάδιο κατά το οποίο υπήρχε ομοιομορφία, και επομένως η μεταγενέστερη ποικιλία προέκυψε μέσω κάποιας (συστηματικής) μεταβολής
* Τα στάδια της εσωτερικής επανασύνθεσης:

1. Εντοπίζουμε μία κανονικότητα στην γλώσσα, π.χ. τον σχηματισμό του Πληθυντικού Αριθμού στα ουσιαστικά ή του Αορίστου στα ρήματα

2. Βρίσκουμε εξαιρέσεις σε αυτή την κανονικότητα, π.χ. ουσιαστικά με ιδιαίτερους Πληθυντικούς ή ρήματα με ιδιαίτερους Αορίστους (Αρχαία Ελληνικά: Αόριστοι –σα, όμως ‘έμεινα’).

3. Υποθέτουμε ότι οι εξαιρέσεις αρχικά ακολουθούσαν την κανονικότητα

4. Υποθέτουμε ένα προγενέστερο στάδιο κατά το οποίο δεν υπήρχαν εξαιρέσεις (ποικιλία)

5. Περιγράφουμε τις μεταβολές που διασάλευσαν την κανονικότητα (π.χ. \*έμενσα > έμεινα: σίγηση του /σ/ και αντέκταση)

6. Βεβαιωνόμαστε ότι οι μεταβολές που προτείνουμε είναι πιθανές και συμβαδίζουν με τα υπόλοιπα δεδομένα της γλώσσας

* Λ.χ. στις ρίζες της Αρχαίας Ελληνικής με δύο δασέα σύμφωνα, είχαμε συστηματικές φωνολογικές μεταβολές που οδήγησαν σε αποδάσυνση σε συγκεκριμένα περιβάλλοντα, και γι’αυτό εμφανίζονται η ποικιλία ‘τρέφω – θρέψω’ (βλ. διαφάνεια)
* Οι λεγόμενοι νόμοι (π.χ. νόμος του Grassmann στην Αρχαία Ελληνική) απλά είναι ένας τρόπος διατύπωσης των μεταβολών που υποθέτουμε, και μάλιστα με την σειρά με την οποία συνέβησαν
* Η εσωτερική επανασύνθεση μπορεί να μας βοηθήσει με αυτό τον τρόπο και στον ορισμό σταδίων στην εξέλιξη μιας γλώσσας, και στην σχετική χρονολόγηση των διαφόρων τύπων της. Με άλλα λόγια, μπορούμε να διαχωρίσουμε τύπους που εμφανίζουν την μία ή την άλλη φωνολογική μεταβολή και με βάση την σχετική σειρά που έχουμε καθορίσει, να γνωρίζουμε αν ένας τύπος είναι αρχαιότερος από έναν άλλο.
* Στην περίπτωση του παραδείγματος από την γλώσσα Tojolabal (βλ. διαφάνεια), επανασυνθέτουμε τον αρχικό φθόγγο /k/, που σε συγκεκριμένο φωνολογικό περιβάλλον (όταν ακολουθείται από άλλο σύμφωνο) τράπηκε στο πιο «αδύναμο» /h/. Γενικά, είναι πολύ πιο εύκολο να υποθέσουμε μια εξασθένιση ενός φθόγγου ως μεταβολή παρά το αντίστροφο.
* Στο επόμενο παράδειγμα από την Αρχαία Ελληνική (βλ. διαφάνεια), έχουμε σε όλα τα τριτόκλιτα ουσιαστικά (και την μετοχή) αρχική ομοιομορφία στο θέμα Ονομαστικής και Γενικής, που δεν φαίνεται πια στην Ονομαστική λόγω αποβολής συμφώνων πριν από το ληκτικό /s/ (π.χ. \*ελπίδς > ελπίς, \*μέλανς > μέλας).
* Στο παράδειγμα από την Λατινική (βλ. διαφάνεια), πρέπει να λάβουμε υπόψη τα δεδομένα από τα ουσιαστικά χωρίς εναλλαγή θέματος για να εξηγήσουμε τα δύο τελευταία (rek-s reg-is, urp-s urb-is). Ποιο είναι το αρχικό θέμα των 2 τελευταίων, αυτό με το ηχηρό σύμφωνο ή με το άηχο?
* Εφόσον στα πρώτα δύο ουσιαστικά το άηχο σύμφωνο δεν αλλάζει στο θέμα, δεν θα υπήρχε λόγος να αλλάξει και στα δύο τελευταία αν ήταν αρχικό. Επομένως, πρέπει να επανασυνθέσουμε αρχικούς τύπους \*reg-s και \*urb-s με αηχοποίηση.
* Από αυτό το παράδειγμα προκύπτει και ένας βασικός περιορισμός της εσωτερικής επανασύνθεσης: δεν μπορεί να επανασυνθέσει αρχικό στοιχείο στην περίπτωση ανεξάρτητων μεταβολών, στην περίπτωση δηλαδή που η μεταβολή δεν έχει προκαλέσει ποικιλία, αλλά ήταν απόλυτα συστηματική (π.χ. αρχικό ΙΕ \*e > a στη Σανσκριτική) και αφορά μία γλώσσα στο σύνολό της.
* Με άλλα λόγια, η εσωτερική επανασύνθεση μπορεί να λειτουργήσει μόνο στην περίπτωση εξαρτημένων μεταβολών, μεταβολών δηλαδή που συμβαίνουν σε συγκεκριμένα φωνολογικά περιβάλλοντα.